Tom Moore asevoimissa noin vuonna 1940.
**Thomas Moore** (30. huhtikuuta 1920 Keighley, Englanti – 2. helmikuuta 2021 Bedford, Englanti) oli englantilainen kapteeni, joka palveli Britannian asevoimissa toisessa maailmansodassa. Hän tuli tunnetuksi koronaviruspandemian aikana, kun hän keräsi melkein 39 miljoonaa puntaa hyväntekeväisyyteen. Hänet lyötiin ritariksi, ja hän levytti hittisinglen "You’ll Never Walk Alone".

Tom Moore syntyi vuonna 1920, ja käytyään koulun hän oli rakennusinsinööriharjoittelijana. Hän liittyi vuonna 1940 asevoimiin ja palveli toisessa maailmansodassa. Moore valittiin upseerikoulutukseen, ja hänet ylennettiin kapteeniksi asti. Hänet sijoitettiin Wellingtonin herttuan rykmenttiin, ja hän taisteli Arakanissa Burman länsiosissa. Hänet lähetettiin Sumatralle Japanin antautumisen jälkeen.

Moore toimi sodan jälkeen Bovington Campissä Armoured Fighting Vehicle -koulun ohjaajana. Hänestä tuli myöhemmin myös yrittäjä, ja hän oli betoniyritys March Concrete Productsin toimitusjohtaja. Moore asui pitkään Kentissä, mutta hän muutti vuonna 2007 Bedfordshireen.

Mooresta tuli tunnetuksi keväällä 2020, kun hän keräsi melkein 33 miljoonaa puntaa hyväntekeväisyyteen käveltyään sata kierrosta puutarhassaan Marston Moreteynessa Britannian ensimmäisen koronasulun aikana. Hän käveli 25 metrin matkan sata kertaa, ja hän sai haasteen täyteen huhtikuun puolivälissä noin kaksi viikkoa ennen satavuotispäiväänsä.

Moore sai tunnustuksia ympäri Britanniaa, ja hänet lyötiin ritariksi heinäkuussa. Hän myös levytti kappaleen "You’ll Never Walk Alone" Michael Ballin kanssa. Guinness World Recordsin mukaan Moore oli Britannian vanhin singlelistojen kärkeen noussut henkilö. Hän on myös kerännyt enemmän rahaa yksinkävelyllä kuin kukaan muu aiemmin.

Moore sairastui vuoden 2021 alussa, ja häntä hoidettiin keuhkokuumeen takia. Tammikuun lopulla hänellä diagnosoitiin covid-19-sairaus, ja hän joutui kuun viimeisenä päivänä sairaalaan hengitysvaikeuksien takia. Moore kuoli Bedfordin sairaalassa 2. helmikuuta 2021.

Lähteet
-------

1. ↑  Hamilton, Norris and Russell among F1 drivers to pay tribute to Captain Sir Tom Moore *Formula1.com*.  3.2.2021. Formula One World Championship Limited. Viitattu 16.1.2022. (englanniksi)
2. ↑  Capt Sir Tom Moore knighted in 'unique' ceremony *News*.  17.7.2020. BBC. Viitattu 16.1.2022. (englanniksi)
3. ↑  Henman, Ellie & Kavanagh, Joanne: TOM HITS TOP SPOT You’ll Never Walk Alone: What are the lyrics to Captain Tom Moore’s No1 NHS charity song? *TV & Showbiz*.  8.12.2020. The Sun. Viitattu 16.1.2022. (englanniksi)
4. 1 2 3 4 5  Caroline Davies & Yohannes Lowe: Capt Sir Tom Moore dies at 100 after testing positive for Covid *The Guardian*.  2.2.2021. Guardian News & Media Limited. Viitattu 2.2.2021. (englanniksi)
5. ↑  John Elworthy: Captain Tom Moore - fondly remembered for saving a factory and 60 jobs *Ely Standard*.  2.2.2021. Archant Community Media Ltd. Viitattu 2.2.2021. (englanniksi)
6. 1 2  Captain Sir Tom Moore: 'National inspiration' dies with Covid-19 *BBC News*.  2.2.2021. BBC. Viitattu 2.2.2021. (englanniksi)
7. ↑  99-vuotias sotaveteraani ihastuttaa kävelyhaasteellaan – Britannian terveydenhuollolle kerättävä lahjoituspotti on rikkonut kaikki tavoitteet *Yle uutiset*.  17.4.2021. Yleistadio. Viitattu 2.2.2021.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Norja
* Saksa
* Yhdysvallat
* Tšekki

 |
|  |
| Taiteenala | 
* MusicBrainz

 |

 |